# Birte Weiss

### Fra Wikipedia, den frie encyklopædi

Du har nye beskeder (forskel fra næstsidste redigering).

Birte Weiss (født 1. maj 1941 på Frederiksberg) er en tidligere dansk socialdemokratisk politiker og nuværende journalist ved Weekendavisen. Hun er gift med journalisten Ove Weiss og mor til politikeren Lars Weiss.

Birte Weiss slog i 1960'erne sit navn fast som ung politisk journalist på Information og Ekstra Bladet, hvor hun blev kendt for sin kontante journalistiske stil med skarpe direkte spørgsmål.

I 1971 blev hun valgt til Folketinget for Socialdemokraterne fra Nykøbing Sjælland kredsen sammen med en lang række af de profiler, der kom til at præge Socialdemokraterne i de følgende år, bl.a. Svend Auken, Ritt Bjerregaard og Karl Hjortnæs. Hun røg ud af Folketinget ved Jordskredsvalget i 1973, men var tilbage allerede i 1975.

I 1981 blev hun formand for det politisk stormombruste organ Radiorådet, der styrede DR, og sad der frem til rådets nedlæggelse i 1986.

Weiss forlod Folketinget op til valget i 1984 for at hellige sig arbejdet som Rådets formand og blev samme år valgt til posten som næsteformand for Socialdemokratiet. Da det stod klart at Radiorådets dage var talte søgte hun tilbage til Folketinget og overtog Amagerbrokredsen fra Knud Heinesen. Weiss blev ved Folketingsvalget i 1987 atter valgt ind.

Da Nyrup Rasmussen dannede regering i 1993 blev Birte Weiss indenrigsminister. I perioden 1994-1996 var hun desuden kirkeminister, en post hun i 1996 skiftede ud med posten som sundhedsminister.

I 1997 blev Indenrigsministeriet overgivet til Århus-borgmester Thorkild Simonsen, der havde været blandt kritikerne af Weiss og regeringens flygtningepolitik, der dengang hørte under Indenrigsministeriet.

Efter valget i 1998 havde Nyrup Rasmussen udset sig Weiss som formand for Folketinget. Den færøske socialdemokrat Johannes Eidesgaard nægtede imidlertid at støtte Weiss' kandidatur p.g.a. uoverensstemmelser med Nyrup-regering og der var derefter stemmelighed mellem Weiss og Venstremanden Ivar Hansen. Weiss tabte herefter lodtrækningen om formandsposten til Ivar Hansen og måtte nøjes med posten som 1. næstformand.

I 1999 vendte hun tilbage til regeringen som forskningsminister - en post hun besad frem til valget i 2001, hvor hun ikke genopstillede.

Hun vendte herefter tilbage til journalistikken som journalist ved Weekendavisen.

I 2000 udgav hun sammen med Karsten Fledelius bogen Vanviddets vidner om krigen i Bosnien og de bosniske flygtninge. Den fik Drassow Prisen (Dansk Forfatterforenings fredspris) og Kvindeprisen.

## [redigér] Eksterne henvisninger

- Biografi fra Dansk Kvindebiografisk Leksikon
- Biografi fra Folketinget

Hentet fra "http://da.wikipedia.org../../../b/i/r/Birte_Weiss_9cd9.html"

Kategorier: Danske journalister | Danske ministre fra Socialdemokraterne | Danske indenrigsministre | Danske kirkeministre | Danske sundhedsministre | Danske forskningsministre | Folketingsmedlemmer i 1970'erne | Folketingsmedlemmer i 1980'erne | Folketingsmedlemmer i 1990'erne | Født i 1941

##### Views

- Artikel
- Diskussion
- Nuværende version

##### deltagelse

- Velkommen
- Skribentforside
- Projekter
- Seneste ændringer
- Hjælp

##### organisation

- Donation
- Kontakt os

##### Søg